กระทรวงกลาโหม ย้ำการปกครองบังคับบัญชาทางทหาร ต้องยึดแบบธรรมเนียมทหารและหลักกฎหมาย ไม่ใช้ความรุนแรงโดยเด็ดขาด
พลโท คงชีพ ตันตระวาณิชย์ โฆษกกระทรวงกลาโหม เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้ย้ำเป็นนโยบายสำคัญในการประชุมสภากลาโหม กับหัวหน้าหน่วยขึ้นตรงกระทรวงกลาโหมและผู้บัญชาการทุกเหล่าทัพ ถึงการปกครองบังคับบัญชาของทุกเหล่าทัพ ต้องดำรงความยุติธรรมและเป็นไปตามแบบธรรมเนียมทหาร ยึดระเบียบและหลักกฎหมาย ต้องไม่มีการใช้ความรุนแรงเด็ดขาด ทั้งนี้ให้ผู้บังคับหน่วยทุกระดับ ถือปฏิบัติและกำกับดูแลตามสายการบังคับบัญชาอย่างใกล้ชิดและต้องรับผิดชอบหากปล่อยปละละเลย ซึ่งกรณีการบาดเจ็บและเสียชีวิตของกำลังพลจากการฝึกและการปกครองบังคับบัญชาที่ผ่านมาในทุกกรณี ที่เกิดขึ้นกับหน่วยงานของกองทัพ ได้ตั้งกรรมการสอบสวนจากหน่วยของทุกเหล่าทัพถึงสาเหตุที่เกิดขึ้น เพื่อให้ได้ข้อเท็จจริงและความยุติธรรมกับทุกฝ่ายตามระเบียบและหลักกฎหมาย สรุปภาพรวมความเสี่ยงหลักของเหตุเกิดจากทั้งปัญหาของกำลังพลทหาร รวมถึงผู้ฝึกหรือผู้ปกครอง โดยกำลังพลทหารบางราย มีปัญหาพื้นฐานเดิมส่วนตัวและด้านสุขภาพ ส่งผลต่อพฤติกรรมและความสามารถทางร่างกาย ซึ่งมีมาตรการดูแลเป็นพิเศษทุกกรณี ขณะที่ผู้ฝึกและผู้ปกครองบางราย ไม่ปฏิบัติตามนโยบายที่กำหนด ขาดสำนึกและความรับผิดชอบในการใช้อำนาจหน้าที่ มีการลงโทษไม่เป็นไปตามธรรมเนียมทหารและขัดต่อหลักมนุษยธรรม ถือเป็นความผิดทางกฎหมายและความผิดทางวินัยร้ายแรง โดยทุกเหล่าทัพ ได้ลงโทษทางวินัยผู้กระทำผิดในทุกราย หนักเบาตามมูลฐานความผิดจากผลการสอบสวน และหากมีความผิดตามกฎหมาย ต้องได้รับโทษทุกรายไม่มีละเว้น ทั้งนี้กองทัพ เยียวยากับครอบครัวกำลังพลทหารที่ได้รับบาดเจ็บ ทุพลภาพหรือเสียชีวิต จากเหตุที่เกิดขึ้นในทุกกรณีโฆษกกระทรวงกลาโหม กล่าวย้ำว่ากระทรวงกลาโหม โดยทุกเหล่าทัพไม่ต้องการให้เกิดปัญหาในลักษณะเช่นนี้ขึ้นอีก โดยได้ศึกษาและร่วมกันกำหนดมาตรการป้องกัน แก้ปัญหาการปกครองบังคับบัญชาในทุกระดับชั้นให้รัดกุมมากขึ้น บนพื้นฐานของการใช้อำนาจหน้าที่อย่างถูกต้องตามแบบธรรมเนียมทหารและหลักกฎหมายที่เกี่ยวข้อง พร้อมร่วมกันกวดขันการฝึกทหารใหม่ รวมทั้งการปกครองบังคับบัญชาระดับหมู่ หมวดและชุดปฏิบัติการใกล้ชิดมากขึ้น ควบคู่กับการพัฒนาคุณภาพชีวิตกำลังพล พร้อมกันนี้ ได้เปิดช่องทางการร้องเรียนกับกำลังพลทุกระดับ หากไม่ได้รับความเป็นธรรม ขณะเดียวกัน ยังได้เปิดศูนย์รับเรื่องราวร้องเรียนร้องทุกข์ของกระทรวงกลาโหมและเหล่าทัพให้ประชาชน หรือครอบครัวกำลังพลที่ไม่ได้รับความเป็นธรรมเข้าร้องเรียน เพื่อดำรงความยุติธรรมและความโปร่งใสขององค์กร